Ukmergės autobusų stotis

**Ukmergės autobusų stotis** – keleivius aptarnaujanti maršrutinių autobusų stotis, esanti Ukmergėje, Vytauto pr. 111. Stovi miesto šiaurės rytų pakraštyje, prie išvažiavimo Utenos kryptimi, 1,5 km nuo magistralės . Šalia pastatyti maisto prekių, statybinių medžiagų prekybos centrai. Stoties savininkė – UAB „Ukmergės autobusų parkas”. Stoties administracija kontroliuoja autobusų eismą, teikia bagažo saugojimo, siuntų gabenimo paslaugas. 

## Istorija
### Pirmosios stotys

1930 m. Kauno gatvėje buvo pastatyta pirmoji autobusų stotis. Tuomet Ukmergėje buvo keliolika autobusų. Keleiviai skundėsi lėtu autobusų judėjimu, gedimais kelyje. Senoji stotis stovėjo Tubiašų žemės sklype. Stoties patalpos buvo per mažos, blogai prižiūrimos, neventiliuojamos. Tačiau susisiekimas autobusais buvo patogus, nes pro Ukmergę ėjo „pirmaeilis“ Kauno–Zarasų plentas. Juo kasdien kursavo 35 autobusai, neskaitant ekskursinių autobusų. Be to, autobusai važinėjo ir į daugelį apskrities miestelių. Stoties personalą sudarė žydai, kurie savo neigiamu elgesiu piktino ne vieną keleivį. Kaip „Litoil“ bendrovės įgaliotiniai, žydai autobusų stotyje turėjo benzino automatą ir kontorą. Už kuro ir tepalų klastojimą, klientų apgaudinėjimą 1935 m. Ukmergės apylinkės teisme buvo nagrinėjama byla.

Pirmoji stotis neišliko – jos vietoje dabartinių Klaipėdos ir Kauno gatvių sankryžoje buvo įrengta automobilių stovėjimo aikštelė. 

Miesto taryba ir Eismo direkcija nutarė statyti naują stotį, bet buvo susipriešinusios dėl tokio objekto atsiradimo ankštoje miesto centro vietoje, Vienuolyno gatvėje, kuri buvo užimta, ypač per turgų dienas. Taryba prieštaravo, nes didelis eismas galėjo užkimšti siauras gatvės juostas, tarp kurių Kauno Laisvės alėjos pavyzdžiu buvo padarytas bulvaras ir akacijų alėja. Nors Taryba siūlė stotį statyti arčiau pašto ar kitoje vietoje, Eismo direkcija savo nuožiūra stočiai parinko Kačinskienės sklypą miesto centre, kur anksčiau buvo „Aido“ salė. Aikštė buvo praplėsta į daržų pusę, išgrįsta, suremontuotas ir stočiai pritaikytas čia stovėjęs pastatas.1938 m. sausio 29 d. iškilmingai buvo pašventinta ir atidaryta nauja  autobusų stotis (dabar „IKI“ parduotuvė, Vienuolyno g. 10). Stoties aikštė su pastatu užėmė 4 000 m². Aikštėje beliko greitu laiku pastatyti mašinoms garažus, benzino talpas. Stotyje išsiteko nemaža salė keleiviams, įvesti visi patogumai. Pažymėtina, kad stotis koncesininkės Kačinskienės dėka buvo apstatyta gražiais baldais su veidrodžiais, gerai apšviečiama, sienos papuoštos Vytimi ir dideliu Tautos vado Antano Smetonos portretu. 

1939 m. Lietuvai atgavus Vilnių, jau netrukus, gruodžio 11 d. į šį miestą atidarytas „Auto Bendrovės“ maršrutas. Dienraštis XXamžius pastebėjo, kad autobusai kursavo pilni keleivių. Buvo skundžiamasi per vėlyvu pirmu reisu iš Ukmergės – išvažiavus 8 val. 10 min., Vilnius buvo pasiekiamas tik apie 11 val. Buvo pageidaujama papildomų reisų.

### Šiuolaikinė stotis

Tarpukario statybos stotis miesto centre veikė ilgus dešimtmečius. Ilgainiui ji tapo per ankšta ir keleiviams, ir dideliems autobusams. 1987 m. stotis buvo iškelta į naują pastatą pačiame miesto pakraštyje, prie išvažiavimo į Utenos pusę. 1100 m² ploto pastatą suprojektavo tuometinis „Lietkelprojektas“ Stotis savo perone vienu metu galėjo sutalpinti 19 skirtingomis kryptimis judančių autobusų: 9 vietos skirtos priemiesčio ir 10 – į kitus šalies miestus vežantiems keleivius. Per dieną pravažiuodavo 95 tarpmiestiniai ir 36 priemiesčio autobusai. Pastate buvo įsikūrusi stoties administracija, siuntų tarnyba, dispečerinė, taip pat buvo vairuotojams skirtas poilsio kambarys. Kita dalis patalpų buvo išnuomota. Laikui bėgant sumažėjo pro Ukmergę pravažiuojančių autobusų ir keleivių, pabrango stoties išlaikymas. Beveik 300 m² ploto ir 6 m aukščio laukimo salė ištuštėjo pamažu – pirmiausia nebeliko bilietų kasos, bufeto, spaudos kiosko, o vėliau vis rečiau čia ėmė užsukti ir žmonės. Kai prišildyti nemažas patalpas stoties šeimininkams – bendrovei „Ukmergės autobusų parkas“ tapo per sunki našta, laukimo salės šildymas buvo visiškai išjungtas ir neveikė keletą metų. 2016 m. trečioji Ukmergės stotis buvo nugriauta. Autobusų stoties administracija, dispečeriai, vairuotojai persikėlė į laikinas, surenkamąsias modulines patalpas. Laikinoji stotis įsikūrė senosios pašonėje, buvusioje taksi automobilių stovėjimo aikštelėje. Stoties personalas ir keleiviai beveik visus metus naudojosi laikinais statiniais.

Išvalius nugriautos stoties sklypą, 2016 m. jo teritorijoje pradėta statyti naują prekybos centrą „Lidl“ su erdvia automobilių stovėjimo aikštele. Šalia buvo statoma ir naujoji autobusų stotis, kurios projektavimą finansavo „Lidl Lietuva“.

2017 m. atidaryta nauja Ukmergės autobusų stotis, užėmusi 0,86 ha plotą, kainavusi 860 tūkst. eur. Ji mieste tapo išskirtiniu moderniai suprojektuotu statiniu, kuris su savo neįprastu eksterjeru buvo naujiena Ukmergėje. „Niūri dėžė“ su užtamsintais stiklais dar statybų metu buvo susilaukusi nevienareikšmės ukmergiškių reakcijos. Dviejų aukštų 420 m² ploto stoties pirmame aukšte įrengta keleivių laukimo salė, dispečerinė, vairuotojų, kurių įmonėje per 30, kambariai. Antras aukštas skirtas administracijos darbuotojams. Šalia pagrindinio pastato įrengta perono pastogė, dengianti 9 keleivių įlaipinimo ir išlaipinimo stoteles. Laukimo salėje, perone pakabintos švieslentės su informacija apie autobusų judėjimo laikus. 

2024 m. ant stoties fasado pakabintas 3 m aukščio ir 6 m pločio LED lauko ekranas. Autobusų parkas jame numatė reklamuoti ne tik savo veiklą, bet ir Ukmergės rajono savivaldybę bei teikti lauko reklamos paslaugą kitiems užsakovams.
‎‎
## Architektūra

Statinį suprojektavo bendrovė „Veduta“, rangos darbus atliko UAB „Versina“ iš Telšių. Pamatai įrengti iš gręžtinių polių. Pastato karkaso pagrindą sudaro monolitinio gelžbetonio rostverkas. Sienoms sustatytos surenkamosios gelžbetonio kolonos, perdengtos gelžbetonio sijomis, kiauryminėmis plokštėmis. Mūro darbams panaudoti blokeliai. Fasado apdailai šiame objekte pasirinktos kelios skirtingos statybinės medžiagos. Stotis pastatyta išraiškinga, modernios architektūrinės raiškos – su vitrina iš įstiklintų aliuminio konstrukcijų bei baltos spalvos, su pilku atspalviu fasadu. Kadangi autobusų stotis įsikūrusi greta prekybos centro, buvo derinama pastatų forma, kai kurie fasadų apdailos sprendiniai, medžiagiškumas. Skirtingų paskirčių pastatus susiejo sklypų zonavimas ir reljefas. Tokiu būdu sukurta darni aplinka ir bendras erdvinis masyvas. Stambus prekybos centro pastatas neužgožė autobusų stoties, o jo fone dėmesį atkreipė virš parapetų pritvirtintos fasadinės žaliuzės ir ant jų pakabintas šviečiantis autobusų stoties užrašas bei Ukmergės herbas. Siekta sukurti miesto vartų įvaizdį.

Stoties pastatas – L raidės formos plane, be įmantrių formų ir kitų architektūros elementų. Atitinkamai parinkta fasado apdailos sistema jį išskyrė iš kitų panašaus pobūdžio statinių, suteikusi santūrumo ir solidumo. Skaidri ir trapi fasadų apdailos medžiaga iš aliuminio ir stiklo konstrukcijų suderinta su masyvia ir kieta – klinkeriu, gaminamu iš sukepusios (akmens) keramikos. Daugiasluoksniai HPL lakštai laiko ant jų horizontaliai sumontuotas fasadines žaliuzes, kurios tokios pačios panaudotos ir perono apdailai. Pasitelktos žinomos konstrukcijų šiltinimo sistemos. Po klinkerinių plytų fasadu statinio siena apšiltinta polistireniniu putplasčiu, o mineraline vata apšiltinto fasado dalis uždengta HPL plokštėmis. Išoriniame fasade vyrauja pilka spalva: pilki vitrinų rėmai, lamelės, pilkais dažais dengtos metalo konstrukcijos. Dalis vitrinų stiklų buvo užtamsinti pilku tonavimu. Interjere vyrauja šviesios spalvos – balta ir pilka. Keleivių salėje sustatytos šviesių spalvų kėdės.

## Autobusų parkas

Po II pasaulinio karo, pirmaisiais pokario metais, Ukmergėje buvo įkurta autotransporto įmonė. Ji turėjo po kelis sunkvežimius ir mažus autobusus vežti keleiviams. 1949 m. įmonės žinioje buvo 19 automobilių. Autobusais tais metais buvo pervežta 6,5 tūkst. žmonių. Ukmergės autotransporto įmonė stambiausia buvo 1970 m., kai savo žinioje turėjo 416 sunkvežimių, 62 autobusus, 17 lengvųjų automobilių. 1992 m. susikūrė UAB „Ukmergės autobusų parkas”, kurio pagrindinė veikla buvo keleivių vežimas vietinio susisiekimo (miesto ir priemiesčio) maršrutais bei specialiais ir užsakomaisiais reisais. Pastaraisiais metais autobusų parke dirbo 60 darbuotojų, miesto ir priemiesčio maršrutais važinėjo 29 autobusai. Pro Ukmergę ar iki jos važiavo tarpmiestinių maršrutų autobusai iš Vilniaus, Kauno, Panevėžio, kitų aplinkinių rajonų.

## Šaltiniai
 

## Nuorodos

* Oficiali svetainė *ukmergesautobusai.lt*
* Tvarkaraščiai *ebus.lt*